สำนักงานตำรวจแห่งชาติ พร้อมสนองนโยบายนายกรัฐมนตรี ลดผลกระทบการจราจรจากรถนำขบวน
สำนักงานตำรวจแห่งชาติ พร้อมสนองนโยบายนายกรัฐมนตรี ลดผลกระทบการจราจรจากรถนำขบวน โดยเพิ่มการประสานงานกับตำรวจพื้นที่ หากพบสร้างปัญหากระทบประชาชนมากขึ้น จะพิจารณาโทษเด็ดขาด

พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ ยืนยัน ตำรวจพร้อมสนองนโยบายนายกรัฐมนตรี ในการลดผลกระทบจากรถนำขบวนคณะรัฐมนตรีและบุคคลสำคัญ เพื่อลดปัญหาจราจรในพื้นที่กรุงเทพมหานคร โดยระบุว่า ที่ผ่านมา การใช้รถนำขบวน จะต้องมีระเบียบขั้นตอนการขออนุญาตจากหน่วยงานที่เกี่ยวข้องอยู่แล้ว แต่การใช้เส้นทางอาจไม่มีการประสานกับตำรวจพื้นที่ ซึ่งหลังจากนี้ จะต้องเพิ่มการประสานงานมากขึ้น เพื่อไม่ให้กระทบการใช้เส้นทางของประชาชน

รองโฆษกสำนักงานตำรวจแห่งชาติ กล่าวด้วยว่า หลังจากนี้ หากการปฏิบัติในพื้นที่ใด ไม่เป็นไปตามนโยบายหรือข้อสั่งการ โดยบริหารจัดการรถนำขบวนไม่ได้ จนสร้างปัญหาจราจรซ้ำเติมประชาชน ผู้รับผิดชอบจะถูกพิจารณาโทษโดยไม่ละเว้น